Αμαξοστοιχία - Θέατρο το Τρένο στο Ρουφ

www.totrenostorouf.gr
www.facebook.com/To-Treno-sto-Rouf-railway-carriage-theatre https://twitter.com/ToTrenoStoRouf
8  ο   Φεστιβάλ Νέων Καλλιτεχνών «Τα 12 Κουπέ»
Πρόσκληση σε νέους καλλιτέχνες – Παράταση έως 18 Μαρτίου

Η υποβολή αιτήσεων εκδήλωσης ενδιαφέροντος για το 8ο Φεστιβάλ Νέων Καλλιτεχνών «Τα 12 Κουπέ» παρατείνεται έως την Κυριακή 18 Μαρτίου. 
Για όγδοη συνεχή χρονιά, το Φεστιβάλ Νέων Καλλιτεχνών «τα 12 Κουπέ» επιστρέφει ανανεωμένο στην Αμαξοστοιχία - Θέατρο το Τρένο στο Ρουφ. Ο καθιερωμένος πλέον θεσμός που εμπνεύστηκε και θέσπισε η Τατιάνα Λύγαρη και αποσκοπεί στην ανάδειξη, ενθάρρυνση και προώθηση των νέων καλλιτεχνών του τόπου, θα διεξαχθεί από την Κυριακή 20 Μαΐου έως και την Κυριακή 3 Ιουνίου 2018.

Το μοναδικό παγκοσμίως πολιτιστικό σιδηροδρομικό Φεστιβάλ προσκαλεί νεανικές ομάδες και μεμονωμένους καλλιτέχνες από όλες τις μορφές της Τέχνης (Θέατρο, Μουσική, Χορός, Εικαστικά, Φωτογραφία, Κινηματογράφος, Video Art κ.λπ.) να δηλώσουν συμμετοχή σε ένα ιδιόμορφο και απροσδόκητο Φεστιβάλ νεανικής έκφρασης και δημιουργίας.
Πηγή έμπνευσης για άλλη μια φορά αποτελούν τα 12 κουπέ του New Wagon της Αμαξοστοιχίας, όπου οι καλλιτέχνες καλούνται να δημιουργήσουν καινοτομικά projects σύντομης διάρκειας για μικρές ομάδες θεατών και να τα παρουσιάσουν καθημερινά επί ένα δεκαπενθήμερο.
Από το 2010 μέχρι σήμερα, 130 ταλαντούχες νεανικές ομάδες και μεμονωμένοι καλλιτέχνες (μουσικοί, χορευτές, σκηνοθέτες, ηθοποιοί, χορογράφοι, performers, video artists, εικαστικοί, μουσικά συγκροτήματα κλπ.) έχουν παρουσιάσει πρωτότυπες και ευρηματικές καλλιτεχνικές δράσεις, που αποτέλεσαν αφετηρία γνωριμίας με το μοναδικό Τρένο-Θέατρο και έναυσμα για νέες συνεργασίες.

Εκτός από τον χώρο του New Wagon, το Φεστιβάλ επεκτείνεται και στα υπόλοιπα βαγόνια και την Αποβάθρα της Αμαξοστοιχίας, προσφέροντας σε καλλιτέχνες και επισκέπτες ένα πρωτοποριακό καλλιτεχνικό θέαμα και μία πρωτόγνωρη εμπειρία, όπου όλες οι Τέχνες συνυπάρχουν σε έναν απρόσμενο χώρο. 
Οι άξονες που καθορίζουν την επιλογή των προτεινόμενων project του Φεστιβάλ είναι: η μείξη των τεχνών, η διαδραστικότητα, η σατιρική διάσταση καθώς και θέματα εμπνευσμένα από την ιδέα του Τρένου σε συνδυασμό με σύγχρονους προβληματισμούς όπως η μετακίνηση, η όσμωση, η ανταλλαγή, ο εγκλεισμός, η απομόνωση, ο αποκλεισμός, η επικοινωνία, η συνύπαρξη, η ιδιωτικότητα.
Κριτήριο αποτελεί επίσης η πρωτοτυπία των projects και η παρουσίασή τους για πρώτη φορά στο πλαίσιο του συγκεκριμένου Φεστιβάλ. 
Οι ενδιαφερόμενοι μπορούν να αποστείλουν την πρόταση τους (εκτενή περιγραφή του project ή και σχετικό οπτικοακουστικό υλικό) καθώς και βιογραφικά των συντελεστών, συνοδευόμενα από φωτογραφίες στη διεύθυνση theater@totrenostorouf.gr έως τις 18 Μαρτίου 2018.

Η επιλογή των τελικών συμμετεχόντων θα ολοκληρωθεί στις 26 Μαρτίου 2018.

